text: …Калі ўвесь свет даведаўся аб палёце ў космас першай у свеце жанчыны-касманаўта, грамадзянкі СССР В.У.Церашковай, калі людзі радаваліся і плакалі ад шчасця, гонару і пэўнага страху, то жыхары вёскі Ерамееўшчына радаваліся і ганарыліся больш за ўсіх, бо многія вяскоўцы (на вялікі жаль, іх ужо няма сярод жывых) ведалі, што Валянціна Уладзіміраўна Церашкова — дачка Алены Фёдараўны Кругловай і ўнучка Фёдара Круглова, якія родам з вёскі Ерамееўшчына. Выходзіла, што В.У.Церашкова ў нейкім родзе нябачнымі ніцямі звязана з вёскай Ерамееўшчына, з Дубровеншчынай.
  —У далёкія-далёкія часы ў маёй вёсцы жылі і працавалі шмат сем’яў з прозвішчам Кругловы, — шэсць гадоў таму расказвала мне тагачасны дырэктар Ерамееўскага Дома культуры і добрая знаўца гісторыі тутэйшых мясцін Святлана Глушакова. — У сям’і вяскоўца Фёдара Круглова нарадзілася чарговае дзіцятка, дзяўчынка. Бацькі назвалі яе Алёнкай.
  У 1935-1937-х гадах нашы мясціны, як і большасць рэгіёнаў Беларусі, Расіі і Украіны напаткала бяда-гора — неўраджайныя гады. Пачаўся голад. З’ехала з вёскі Верамееўшчына (менавіта так наша вёска раней называлася) і сям’я Фёдара Круглова. Некаторы час ад іх у адрас сваякоў прыходзілі рэдкія пісьмы, з якіх тыя даведаліся, што сям’я Фёдара Круглова “асела” ў наваколлях Яраслаўля. Аб гэтым шмат гадоў назад нам расказаў блізкі сваяк Кругловых Ігнат Нічыпаравіч Клячкін і яго дачка Ніна Ігнатаўна Федарцова…
  «Мае аднавяскоўцы вельмі ганарыліся і ганарацца тым, што першай жанчынай-касманаўтам у свеце стала ў нейкай ступені наша этнічная зямлячка Валянціна Церашкова. Калі пасля палёту ў космас В.У.Церашкова планавала прыехаць у Беларусь, наведаць Віцебск, мы былі ўпэўнены, што Валянціна Уладзіміраўна знойдзе час і абавязкова наведае малую радзіму сваёй маці. Сваякі Алены Фёдараўны Кругловай — маці касманаўткі — збіраліся на сустрэчу з В.У.Церашковай у абласны цэнтр, рыхтавалі ёй падарункі. Прыбіралася і наша вёска. Але спадзяванні ерамееўцаў не здзейсніліся. Па вядомых толькі касманаўтцы прычынах Церашкова была вымушана адкласці візіт на Дубровеншчыну».
  Але, канешне, сёння ў сувязі з 75-годдзем Валянціны Церашковай нядрэнна было бы нагадаць маладому пакаленню некаторыя факты з яе біяграфіі.
  Лётчык-касманаўт СССР Валянціна Уладзіміраўна Церашкова — палкоўнік-інжынер, Герой Савецкага Саюза, кандыдат тэхнічных навук, нарадзілася 6 сакавіка 1937 года ў вёсцы Масленнікава Тутаеўскага раёна Яраслаўскай вобласці РСФСР. Працоўную дзейнасць пачала ў якасці закройшчыцы Яраслаўскага шыннага завода ў 1954 го-дзе, а з 1955 па 1960 гады рабіла роўнічніцай Яраслаўскага камбіната тэхнічнай тканіны “Чырвоны Перакоп”. Тут жа, у Яраслаўлі, скончыла завочнае аддзяленне тэхнікума лёгкай прамысловасці. Дзяўчына захаплялася парашутным спортам, здзейсніла ў Яраслаўскім аэраклубе больш за 260 скачкоў з парашутам. На “Чырвоным Перакопе” Валянціну Церашкову прынялі ў камсамол, а праз кароткі час яна ўжо была сакратаром камсамольскай арганізацыі камбіната.